શાળા-કોલેજ શહેરની ક્લબોમાં વૃક્ષારોપણ કરવાનો કાર્યક્રમ પ્રસિદ્ધિના પ્રોજેક્ટથી વધીને કશું હોતો નથી એવી માન્યતા ખોટી પડી છે. હવે આ વર્ષ આખાની મહેનત બાદ રોપાયેલા છોડની દેખભાળથી ભટકી જવાય, છોડવાં જો ગાય-બકરીનો ચારો બને કે સૂર્યના પ્રકોપથી અગ્નિસ્નાન કરે કે પાણીના અભાવે પ્રાણ ત્યાગી દે તો એ માટે આપણે સૌ પાપના ભાગીદાર બનવાના છીએ. આપણે બાળકને જન્મ આપ્યા બાદ ભગવાન ભરોસે કે સરકારને નથી સોંપતાં. એટલું વૃક્ષ માટે કરીશું તો આપણાં પુત્ર-પૌત્રો એનાં મીઠાં ફળ કે એની વડવાઈએ હીંચતા જોઈ શકીશું. વૃક્ષારોપણ બાદ થતો વૃક્ષોનો ગર્ભપાત અટકાવવાની જવાબદારી સરકારની નહીં વૃક્ષોની આસપાસ વસતાં રહીશોની છે.